Julie Blakstad

Julie Blakstad (født 27. august 2001) er en norsk fotballspiller fra Ottestad, som spiller for Manchester City og det norske landslaget.

Klubbkarriere 
Hun er opprinnelig fra Ottestad i Stange og startet seniorkarrieren i Ottestad IL I 3. divisjon.

Fart (2018–2019) 
Sommeren 2018 gikk hun til Fart i 1. divisjon og var svært delaktig i at klubben rykket opp til Toppserien samme høst. Hun fortsatte å imponere stort på det øverste nivået, og etter å ha avslått tilbud fra rundt halvparten av klubbene i Toppserien, samt forespørsler fra utenlandske klubber ble det i september 2019 meldt at hun var klar for LSK Kvinner på lån. Fotballforbundet fikk klage på utlånsavtalen fra en annen klubb, og etter å ha sett på overgangen en gang til ble den opphevet. Blakstad fullførte dermed sesongen i Fart og ble kåret til Årets unge spiller i Toppserien. 

Før 2020-sesongen var det knyttet stor spenning til hva som ville bli det neste steget i karrieren til Blakstad. LSK Kvinner ønsket fortsatt å sikre seg stortalentet, og hun trente med den engelske storklubben Chelsea.

Rosenborg (2020–2022) 
I juni 2020 kom nyheten om at hun hadde signert for Rosenborg. Hun markerte seg umiddelbart og ble historisk med scoring i seriepremieren mot LSK Kvinner, den første scoringen etter at Trondheims-Ørn ble til Rosenborg. Det ble en stor sesong for både Blakstad og Rosenborg, som gikk ubeseiret gjennom sesongen og tok sølv i serien. 19 år gamle Blakstad ble nominert til Årets spiller i Toppserien 2020. Nominasjonskomiteen begrunnet innstillingen med at «Supertalentet har imponert i flere sesonger … Hun er uredd, eksplosiv og har offensive egenskaper på internasjonalt nivå. Fremover på banen er hun Rosenborg sin viktigste spiller og har vært involvert i over en tredjedel av trøndere sine scoringer denne sesongen.»

I januar 2021 ble hun plukket ut på UEFAs liste over ti kvinnelige fotballspillere å se opp for i 2021. Samtidig som hun fortsatte storspillet i 2021 la flere og flere merke til stortalentet. Fotballkommentator Kasper Wikestad uttalte at hun kanskje er det største talentet han har sett live. I løpet av sesongen fremsto hun som en av Toppseriens absolutt beste spillere samtidig som hun hadde etablert seg på A-landslaget. Hun ble nok en gang nominert som Årets spiller og vant prisen som Årets unge spiller i Toppserien 2021.

Manchester City (2022–) 
I januar 2022 signerte Blakstad for den engelske storklubben Manchester City i det som ble omtalt som den største overgangen fra norsk kvinnefotball noensinne. Bare dager senere fikk hun debuten i 3-0 seieren over Tottenham i semifinalen i Ligacupen.

Landslagskarriere 
Blakstad har landskamper for J15, J16, J17, J19 og det norske A-landslaget.

I september 2020 ble hun tatt ut på A-landslaget for første gang. Debuten kom 27. oktober 2020 borte mot Wales, i kampen hvor Norge sikret seg billett til EM i England 2022. Her scoret Blakstad lagets første mål i mesterskapet, i åpningskampen mot Nord-Irland

Personlige utmerkelser 
 Toppserien 2019: Årets gjennombrudd
 Toppserien 2020: Nominert til Årets spiller
 Toppserien 2021: Årets unge spiller, nominert til Årets spiller
 UEFA 2021: 10 fotballspillere å se opp for 2021

Privatliv 
Julie er datter av tidligere fotballspiller Even Blakstad som blant annet spilte for Molde og Hødd før han gikk til Ottestad.

Hun studerte industriell økonomi og teknologiledelse ved Norges teknisk-naturvitenskapelige universitet samtidig som hun spilte i Rosenborg.

Referanser

Eksterne lenker 
 

Norske fotballspillere
Norske damelandslagsspillere i fotball
Personer fra Stange kommune
Norske fotballspillere i England
Spillere under EM i fotball for kvinner 2022